Аўсяніца высокая

Аўсяніца (мурожніца) высокая (Festuca altissima) — травяністая расліна сямейства метлюжковых.

 Апісанне 
Шматгадовая травяністая расліна з вельмі кароткім цвёрдым паўзучым карэнішчам, якое мае ўкарочаныя парасткі, і нешматлікімі тоўстымі прамастойнымі, баразнаватымі сцёбламі вышынёй 50-120 (150) см. Лісце пляскатае, шырынёй 5-15 мм, лінейнае, з сярэдняй выступаючай жылкай. Похвы лісця кароткія, шурпатыя, баразнаватыя. Язычок абсечаны, з накіраванымі ўверх вушкападобнымі вырастамі, на верхавінцы махрысты. Мяцёлка буйная, паніклая, рыхлая, з доўгімі тонкімі шурпатымі галінкамі. Каласкі 3-5-кветкавыя, на ножках. Кветкавыя лускавінкі роўныя. Плод — прадаўгаватая бурая зярняўка.

 Пашырэнне 
Пашырэнне: шыракалістыя і мяшаныя лясы Еўропы, поўдзень Сібіры, Каўказ і Сярэдняя Азія. У Беларусі сустракаецца ў асобных лакалітэтах і астраўных месцах росту на паўночна-ўсходняй мяжы арэала.

Месцы росту: маладыя шыракалістыя і ялова-шыракалістыя лясы кіслічнага і сніткавага тыпаў. Расце невялікімі групамі і адзіночнымі экземплярамі, утварае невялікія рыхлыя дзернавінкі. 

 Асаблівасці біялогіі 
Цвіце ў чэрвені-ліпені, пладаносіць у жніўні. Размнажэнне насеннае і вегетатыўнае.

 Выкарыстанне 
Кармавая расліна.

 Літаратура 
 Чырвоная кніга Рэспублікі Беларусь: Рэдкія і тыя, што знаходзяцца пад пагрозай знікнення віды жывёл і раслін. — Мн.: БелЭн, 1993. ISBN 5-85700-095-5 

Катэгорыя:Аўсяніца
Катэгорыя:Кармавыя расліны
Катэгорыя:Травы